**Številka: *544816-1/2023 / 1***

**Ljubljana, dne *16. 05. 2023***

**GENERALNI SEKRETARIAT VLADE REPUBLIKE SLOVENIJE**

gp.gs@gov.si

V vednost:

**MINISTRSTVO ZA ZUNANJE IN EVROPSKE ZADEVE**

EU-portal@gov.si

**ODLOČITVE REPUBLIKE SLOVENIJE**

**V ZVEZI Z ZADEVAMI EVROPSKE UNIJE**

**PREDLOG ZA OBRAVNAVO**

I.

**1. Zadeva EU**:

Naslov dokumenta v slovenskem jeziku: *Predlog direktive Evropskega parlamenta in Sveta o učinku določenih prepovedi vožnje po vsej Uniji*

Naslov dokumenta v delovnem jeziku EU: *Proposal for a Directive of the European parliament and of the Council on execution of driving disqualifications with a Union-wide effect*

Datum dokumenta: *01. 03. 2023*

Številka dokumenta: *6796/23*

Medinstitucionalna oznaka: *2023/0055(COD)*

Pri izdelavi predloga stališča so upoštevane še različice in priloge dokumenta EU:

**2. Vrsta odločitve RS**:*Stališče Republike Slovenije*

**3. Postopek sprejemanja zadeve EU v institucijah EU**:

Postopek: *Redni zakonodajni postopek*

Faza sprejemanja: *Začetna faza*

**4. Pristojni organ EU**:

Svet EU v sestavi: *TTE - Svet EU za promet, telekomunikacije in energijo*

Delovno telo Sveta EU: *H.01 - Delovna skupina za kopenski promet*

**5. Organ, pristojen za dokončen sprejem stališča RS**:

*Državni zbor*

**6. Pravna podlaga za obravnavo v Državnem zboru**:

*Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije.*

Pri delu v Državnem zboru bodo sodelovali: *mag. Alenka Bratušek, ministrica; mag. Andrej Rajh, državni sekretar; mag. Andreja Knez, v. d. generalne direktorice Direktorata za ceste in cestni promet; dr. Robert Jerončič, vodja Sektorja za vozila, voznike in varnost cestnega prometa, Brigita Miklavc, sekretarka, Sektor za vozila, voznike in varnost cestnega prometa*

**7. Roki**:

Predviden čas pričetka obravnave zadeve EU v institucijah EU: *28. 03. 2023*

Predviden čas sprejema zadeve EU v institucijah EU: *31. 12. 2024*

Rok za odziv organa: *4.05. 2023*

Rok za obravnavo na seji Vlade in njenih odborih: *08. 06. 2023*

Rok za obravnavo predloga stališča RS v DZ: *23. 06. 2023*

Predlog z obrazložitvijo za skrajšanje oziroma podaljšanje rokov:

**8. Organ, odgovoren za pripravo predloga stališča RS**:

Organ: *Ministrstvo za infrastrukturo*

Kontaktne osebe organa: *Brigita Miklavc*

**9. Delovna skupina Vlade, organizirana za posamezno področje zadev EU**:

*DS30 - Promet*

vodilni organ: *MZI - Ministrstvo za infrastrukturo*

vodja delovne skupine: *Srečko Janša*

**Delovna skupina je predlog stališča RS obravnavala**:*Ne*

**10. Predlog stališča RS je usklajen z organi**:

Organ: *Ministrstvo za pravosodje, Ministrstvo za zunanje in evropske zadeve*

Kontaktna oseba organa: *Ministrstvo za pravosodje - Maja Klemenčič Turk, Ministrstvo za zunanje in evropske zadeve - Barbra Borota*

**11. O predlogu stališča RS je bilo opravljeno posvetovanje z**:

**12. Zahteva za obravnavo**:*na seji Vlade, na seji Odbora za gospodarstvo*

|  |
| --- |
| **mag. Alenka Bratušek**  **MINISTRICA** |

II.

**PREDLOG**

**STALIŠČE RS**

Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije sprejela naslednji sklep

**A)**

Republika Slovenija je sprejela (določila predlog)

***Stališče Republike Slovenije***

*Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog direktive Evropskega parlamenta in Sveta o učinku določenih prepovedi vožnje po vsej Uniji - 6796/23, ki se glasi:*

*1. Republika Slovenija pozdravlja vsa prizadevanja, usmerjena v izboljšanje varnosti cestnega prometa.*

*2. Republika Slovenija podpira Predlog direktive Evropskega parlamenta in Sveta o učinku določenih prepovedi vožnje po vsej Uniji, pri čemer opozarja na določena vprašanja, ki jih predlog direktive ne rešuje (raznolikost kaznovalne politike držav članic Evropske unije in zagotavljanje spoštovanja načela enakega obravnavanja izvrševanja prepovedi vožnje motornega vozila na ozemlju celotne Unije).*

**B)** *(****Za zakonodajne akte in odločitve politične narave)***

**POGLAVITNE REŠITVE IN CILJI PREDLOGA ZADEVE EU**:

***SPLOŠNO OZADJE***

*Predlog direktive Evropskega parlamenta in Sveta o učinku določenih prepovedi vožnje po vsej Uniji zasleduje temeljni namen politike, ki jo izvaja Evropska unija, to je povečanje varnosti v cestnem prometu.*

*Čeprav se je število smrtnih žrtev v cestnem prometu v zadnjih 20 letih zmanjšalo za 61,5 % (s približno 51.400 v letu 2001 na približno 19.800 v letu 2021), to ni bilo dovolj izrazito za izpolnitev političnih ciljev Evropske unije, in sicer zmanjšanje smrtnih žrtev v cestnem prometu v zadnjih 20 letih za 75 %.*

*V letu 2020 se je v primerjavi z letom 2019 število smrtnih žrtev zmanjšalo za 17 %, pri čemer je na to zmanjšanje v veliki meri vplivalo zmanjšanje obsega cestnega prometa po pandemiji COVID-19. V letih pred letom 2020 se število smrtnih žrtev v cestnem prometu skoraj ni zmanjšalo. Zaradi te upočasnitve so ministri za promet držav članic Evropske unije v Valletti sprejeli izjavo o varnosti cestnega prometa, v kateri so pozvali Evropsko komisijo k preučitvi možnosti okrepitve pravnega okvira Evropske unije za varnost v cestnem prometu, natančneje k ukrepanju glede vprašanja o vzajemnem priznavanju prepovedi vožnje za nerezidenčne voznike.*

*Skladno z veljavnim pravnim okvirjem sankcije prepovedi vožnje motorne vozila, izrečene v eni državi članici Evropske unije, ni mogoče priznati v drugi državi članici oziroma na ravni celotne Evropske unije. S ciljem povečanja varnosti v cestnem prometu je nujno treba vzpostaviti pravni okvir Evropske unije, ki bi temeljil na načelu, da se učinki odvzema, začasnega odvzema ali omejitve vozniškega dovoljenja lahko uporabljajo v celotni Evropski uniji, uporabljal pa bi se za tiste prekrške, ki najbolj prispevajo k prometnim nesrečam in smrtnim izidom, kot so prekoračitev najvišje dovoljene hitrosti, vožnja pod vplivom alkohola, vožnja pod vplivom drog in povzročitev smrti ali hudih telesnih poškodb zaradi prometnih prekrškov, povezanih z varnostjo v cestnem prometu.*

***OPIS IN CILJI PREDLOGA***

*Temeljni cilj predloga nove direktive Evropskega parlamenta in Sveta o učinku določenih prepovedi vožnje po vsej Uniji je zmanjšanje števila smrtnih žrtev, hudo in lahko telesno poškodovanih in nenazadnje materialne škode, ki nastanejo ob prometnih nesrečah ter s tem zagotoviti visoko raven zaščite vseh udeležencev cestnega prometa.*

*Opredelitev "prepovedi vožnje", določena v predlogu nove direktive, zajema vsako dokončno odločbo o prepovedi vožnje, povezano s prometnim prekrškom, ki privede do ukrepa odvzema, omejitve ali začasnega odvzema vozniškega dovoljenja ali pravice do vožnje, ne glede na to, ali se šteje za varnostni ukrep, kazen ali upravno ali kazensko sankcijo. V predlogu nove direktive so opredeljeni tudi pojmi odvzema, omejitve in začasnega odvzema, uporaba direktive pa je omejena le na število natančno opredeljenih „hujših prometnih prekrškov, povezanih z varnostjo v cestnem prometu“, in sicer za vožnjo pod vplivom alkohola, prekoračitve najvišje dovoljene hitrosti, vožnjo pod vplivom mamil ter kršitev cestnoprometnih predpisov, ki povzroči smrt ali hudo telesno poškodbo. V njej so opredeljeni tudi „dodatni pogoji“ kot pogoji, ki jih mora izpolniti oseba s prepovedjo vožnje, da bi lahko ponovno pridobila vozniško dovoljenje ali pravico do vožnje.*

*Predlog nove direktive Evropskega parlamenta in Sveta o učinku določenih prepovedi vožnje po vsej Uniji ureja naslednje vsebine:*

1. ***Zagotavljanje učinka prepovedi vožnje po vsej Evropski uniji***

*Prepovedi vožnje, ki jih država članica izreče osebi, ki v njej nima običajnega prebivališča, in katero vozniško dovoljenje je izdala druga država članica, mora učinkovati na celotnem ozemlju Evropske unije pod podobnimi pogoji kot prepovedi vožnje, ki veljajo za osebe z vozniškimi dovoljenji, izdanimi v zadevni državi članici. V predlogu 6. člena nove direktive je določeno tudi na kakšen način države članice zagotavljajo učinek prepovedi vožnje po vsej Evropski uniji, pri čemer direktiva državi članici, ki je izrekla prepoved vožnje, ne preprečuje, da izreče prepoved vožnje na svojem ozemlju v skladu z nacionalnimi predpisi.*

1. ***Dolžnost uradnega obveščanja o prepovedi vožnje in vsebino standardnega potrdila, namenjenega obveščanju***

*Država članica, ki je izrekla prepoved vožnje, bi morala državo članico, ki je zadevni osebi izdala vozniško dovoljenje, uradno obvestiti o vsaki prepovedi vožnje, ki je bila naložena taki osebi za obdobje enega meseca ali več, da se sprožijo postopki, potrebni za zagotovitev učinka prepovedi vožnje po vsej Evropski uniji. Standardno potrdilo bi moralo vsebovati minimalni nabor podatkov, ki omogočajo pravilno izvajanje te direktive, kot so:*

* *informacije o organu, ki je izrekel prepoved vožnje v državi članici prekrška,*
* *opis hujšega prometnega prekrška, povezanega z varnostjo v cestnem prometu, in dejstev, ki so privedla do prepovedi vožnje,*
* *ime in naslov zadevne osebe ter številko njenega vozniškega dovoljenja in po potrebi nacionalnih identifikacijskih dokumentov, kadar so na voljo,*
* *veljavne pravne določbe države članice prekrška,*
* *uporabljene postopke ter natančno področje uporabe in vsebino prepovedi vožnje, vključno z datumom, ko začasna prekinitev ali omejitev preneha veljati, ter vsemi dodatnimi pogoji, ki jih določijo države članice prekrška, kadar je to ustrezno, ter*
* *obdobje (v dnevih) prepovedi vožnje, ki jo je izrekla država članica prekrška, ki je bilo že odsluženo v navedeni državi članici, kadar je to ustrezno.*

*Država članica, ki je izrekla prepoved vožnje, mora državi izdajateljici vozniškega dovoljenja zagotoviti prevod potrdila v uradni jezik države članice izdajateljice ali v kateri koli drug jezik, ki ga država članica sporoči Evropski komisiji (kot uradni jezik, v katerem bo sprejemala potrdila).*

*Potrdila se med državami članicami izmenjujejo preko kontaktne točke, in sicer preko omrežja Evropske unije za vozniška dovoljenja (RESPER).*

1. ***Rok za ukrepanje države članice Evropske unije po prejemu obvestila o prepovedi vožnje***

*Določba 9. člena nove direktive določa skrajen rok za ukrepanje države izdajateljice vozniškega dovoljenja, šteto od prejema potrdila, ki ga je posredovala država članica, ki je izrekla prepoved vožnje. Kadar so podani razlogi za izvzetje države izdajateljice vozniškega dovoljenja, ki so določeni v predlogu 8. člena direktive, se država izdajateljica vozniškega dovoljenja lahko odloči, da ne bo ukrepala, pri čemer mora v istem roku le to sporočiti državi članici, ki je izrekla prepoved vožnje.*

*Za obveščanje se uporabi omrežje Evropske unije za vozniška dovoljenja (RESPER).*

1. ***Vzpostavitev nacionalne kontaktne točke v državi članici Evropske unije, katere naloge so posredovanje potrdil, zbiranje statističnih podatkov v zvezi s prepovedmi vožnje***

*Vsaka država članica do datuma, za prenos te direktive v nacionalno zakonodajo, določi nacionalno kontaktno točko za namene te direktive, in o tem obvesti Evropsko komisijo.*

*Država članica zagotovi, da njena nacionalna kontaktna točka sodeluje z organi, pristojnimi za izvrševanje prepovedi vožnje, izrečenih zaradi hujših prometnih prekrškov, povezanih z varnostjo v cestnem prometu, zlasti da se zagotovi pravočasna izmenjava vseh potrebnih informacij in spoštovanje rokov iz 9. člena nove direktive.*

***OBRAZLOŽITEV PREDLOGA STALIŠČA REPUBLIKE SLOVENIJE***

*Republika Slovenija pozdravlja vsa prizadevanja, usmerjena v izboljšanje varnosti cestnega prometa.*

*Republika Slovenija podpira Predlog direktive Evropskega parlamenta in Sveta o učinku določenih prepovedi vožnje po vsej Uniji, pri čemer opozarja na določena vprašanja, ki jih predlog direktive ne rešuje, in sicer:*

1. *V pravnem redu Republike Slovenije se prepoved vožnje motornega vozila lahko izreče kot stranska sankcija v kazenskem postopku, praviloma zaradi storitve kaznivega dejanja povzročitve prometne nesreče iz malomarnosti (323. člen Kazenskega zakonika; v nadaljevanju: KZ-1) oziroma zaradi storitve kaznivega dejanja nevarne vožnje v cestnem prometu (324. člen KZ-1).*

*Predlog direktive predvideva izmenjavo podatkov na posebnem obrazcu preko kontaktnih točk, pri čemer v primeru obravnave kaznivega dejanja, kjer se poleg glavne sankcije izreče tudi stranska sankcija prepovedi vožnje motornega vozila, izmenjava podatkov že poteka preko sistema ECRIS. Navedeno pomeni, da država članica Evropske unije, katere državljan je storilec kaznivega dejanja, v zvezi s katerim je bila pravnomočno izrečena stranska sankcija prepovedi vožnje motornega vozila, že razpolaga, zato v teh primerih po oceni Republike Slovenije ne bi bilo smotrno še dodatno obveščanje preko novo določenih kontaktnih točk s posebnim obrazcem.*

*V zvezi s tem Republika Slovenija meni, bi moral predlog direktive podati jasen odgovor na vprašanje kako predlagane določbe nove direktive vplivajo na izmenjavo podatkov med kazenskimi evidencami držav članic Evropske unije, ko je zaradi storitve kaznivega dejanja izrečena tudi stranska sankcija prepovedi vožnje motornega vozila.*

1. *V Republiki Sloveniji obstaja sistemska možnost, da se za posamezne prekrške določi stranska sankcija za prekrške – prepoved vožnje motornega vozila v trajanju od enega meseca do enega leta (23. člen ZP-1), vendar materialni predpisi s področja cestnega prometa te stranske sankcije ne določajo, pač pa so pri prekrških, ki naj bi se obravnavali v skladu s predlogom direktive, predpisane kazenske točke v cestnem prometu. Ko oseba zbere zadostno število kazenskih točk (18 kazenskih točk, oziroma 7 za voznika začetnika), to privede do izreka prenehanja veljavnosti vozniškega dovoljenja.*

*Naveden postopek za imetnike tujih vozniških dovoljenj vodi izključno pristojno sodišče v Celju, ki imetniku tujega vozniškega dovoljenja izreče prepoved vožnje motornega vozila na ozemlju Republike Slovenije za dobo enega leta, pri čemer sodišče le preveri izpolnjevanje pogojev za izrek navedene stranske sankcije. Imetnik tujega vozniškega dovoljenja v tem postopku ne sodeluje, ima pa možnost pritožbe zoper sklep o prepovedi vožnje motornega vozila na ozemlju Republike Slovenije za dobo enega leta. Ob tem dodatno pojasnjujemo, da se prepoved vožnje motornega vozila na ozemlju Republike Slovenije za dobo enega leta lahko izreče zaradi več manj nevarnih prekrškov (npr. šest prekrškov, pri čemer so bile poleg globe pri vsakem prekršku pravnomočno izrečene 3 kazenske točke) ali pa en prekršek, pri katerem je predpisanih 18 kazenskih točk (npr. pri prekoračitvi hitrosti v območju za pešce, območju umirjenega prometa ali območju skupnega prometnega prostora za več kot 30 km/h; pri prekoračitvi hitrosti v območju omejene hitrosti za več kot 30 km/h; pri prekoračitvi hitrosti na cesti v naselju za več kot 50 km/h; pri prekoračitvi hitrosti zunaj naselja za več kot 50 km/h; pri vožnji pod vplivom alkohola, če ima oseba več kot 0,52 miligrama alkohola v litru izdihanega zraka; pri vožnji pod vplivom prepovedanih drog, psihoaktivnih zdravil ali drugih psihoaktivnih snovi).*

1. *Skladno s predlogom nove direktive naj bi se ta uporabljala tudi v primerih, ko je povzročena smrt ali huda telesna poškodba. V tem primeru pravni red Republike Slovenije ne predvideva prekrškovno sankcioniranje, pač pa obravnavo v kazenskem postopku, pri čemer se v določenih primerih osebi poleg denarne kazni ali zapora obvezno izreče tudi stranska sankcija prepovedi vožnje motornega vozila. Zanjo je značilno, da se začne izvrševati šele, ko oseba prestane zaporno kazen. V kazenskem postopku traja stranska sankcija prepovedi vožnje motornega vozila (oziroma prepoved uporabe tujega vozniškega dovoljenja na ozemlju Republike Slovenije) od šestih mesecev do dveh let, pri čemer se čas, prestan v zaporu ali v zdravstvenem zavodu ne všteva v čas trajanja te kazni.*
2. *Glede na raznolikost kaznovalne politike držav članic Evropske unije se Republika Slovenija upravičeno sprašuje na kakšen način bo zagotovljeno načelo enakega obravnavanja glede izvrševanja prepovedi vožnje motornega vozila na ozemlju celotne Evropske unije.*

*Kot je že bilo izpostavljeno, se v Republiki Sloveniji za posamezne prekrške ne izreka stranska sankcija prepovedi vožnje motornega vozila, razen v primeru, ko imetnik tujega vozniškega dovoljenja zbere 18 kazenskih točk – v tem primeru sodišče s sklepom izreče prepoved uporabe tujega vozniškega dovoljenja na ozemlju Republike Slovenije za dobo enega leta. V določenih primerih se pri kaznivem dejanju povzročitve prometne nesreče iz malomarnosti oziroma kaznivem dejanju nevarne vožnje v cestnem prometu (323. in 324. člen KZ-1) obvezno (ali pa fakultativno) izreče prepoved vožnje motornega vozila.*

*Republika Slovenija predlaga, da Evropska komisija podrobno prouči relevantno zakonodajo držav članic Evropske unije in pripravi seznam kršitev, povezanih z varnostjo v cestnem prometu, ki privedejo do prepovedi vožnje ter odvzema, začasnega odvzema ali omejitve vozniškega dovoljenja, in ki vsebujejo pravno kvalifikacijo prekrška ali kaznivega dejanja z vsemi ukrepi.*

*Le na ta način bo mogoče preveriti primerljivost kaznovalnih (kazenskih, prekrškovnih) sistemov in predvidene razloge za izvzetje iz drugega odstavka 8. člena predloga nove direktive.*

1. *Republika Slovenija v zvezi s tem ocenjuje, da bi na področju prekrškov izjemno težko priznala izvršitev prepovedi vožnje motornega vozila na celotnem ozemlju Evropske unije zaradi prekrška storjenega v drugi državi članici Evropske unije, saj je po pravu Republike Slovenije to mogoče izreči le za najtežje oblike prekoračitve hitrosti, vožnjo pod vplivom alkohola oziroma pod vplivom prepovedanih drog oziroma če je bilo s strani istega posameznika storjenih večje število manjših prekrškov. Če bi bila s kaznivim ravnanjem povzročena huda telesna poškodba, pa se tako dejanje obravnava v kazenskem postopku, kje se v določenih primerih obvezno (oziroma fakultativno) izreče stranska sankcija prepovedi vožnje motornega vozila.*
2. *Glede vsebine standardnega potrdila za uradno obveščanje o prepovedi vožnje, določene v predlogu drugega odstavka 5. člena direktive, kjer je določeno da mora standardno potrdilo vsebovati opis hujšega prometnega prekrška, povezanega z varnostjo cestnega prometa, in dejstev, ki so privedla do prepovedi vožnje, se Republika Slovenija sprašuje ali bo (glede na vsebino predlagane določbe drugega odstavka 5,. člena direktive) treba v standardnem obrazcu prevesti tudi opis dejanskega stanja storitve prekrška ali kaznivega dejanja in navesti odločbo, s katero je bila pravnomočno izrečena prepoved vožnje, ali bo zadostovalo, da se v standardni obrazec zapiše pravna kvalifikacija prekrška ali kaznivega dejanja, znaki prekrška ali kaznivega dejanja in podatki o odločbi.*

*Navedeni podatki (kot so pravna kvalifikacija prekrška ali kaznivega dejanja, znaki prekrška ali kaznivega dejanja in podatki o odločbi), ki so razvidni iz uvoda in izreka odločbe, bi bili po mnenju Republike Slovenije zadostni za zagotavljanje učinka prepovedi vožnje po vsej Uniji oziroma za samo izvršitev prepovedi vožnje po vsej Uniji.*

*Po nacionalni zakonodaji mora uvod odločbe o prekršku obsegati:*

* *naziv prekrškovnega organa, ki jo je izdal,*
* *osebno ime uradne osebe, ki je izdala odločbo o prekršku,*
* *osebno ime kršitelja in morebitnega zagovornika, firmo oziroma naziv in sedež pravne osebe ter*
* *označbo prekrška, ki je predmet postopka.*

*Glede obsega podatkov v izreku odločbe o prekršku pa nacionalna zakonodaja določa, da mora izrek odločbe o prekršku obsegati:*

* *osebne podatke kršitelja (osebno ime, EMŠO, če je fizična oseba tujec, pa njene rojstne podatke, državljanstvo, stalno oziroma začasno prebivališče, za odgovorno osebo tudi zaposlitev, za pravno osebo pa naziv in sedež ter matično številko, če so bile izrečene kazenske točke ali gre za kršitev, ki je povezana z veljavnostjo vozniškega dovoljenja, pa tudi številko izdanega vozniškega dovoljenja, navedbo organa, ki je izdal dovoljenje in datuma izdaje), če teh podatkov ni, pa podatke o kršitelju, ki so bili navedeni oziroma ugotovljeni v postopku, kratek opis dejanja, s katerim je storjen prekršek (kraj in čas storitve, način storitve, ter odločilne okoliščine),*
* *izrek, da je kršitelj odgovoren za prekršek, ki ga je storil, pravno opredelitev prekrška z navedbo predpisa, ki določa prekršek, s številčno označbo njegovega člena, znesek globe in stroškov postopka ter rok za njihovo plačilo,*
* *morebitne izrečene stranske sankcije, odločitev o odvzemu premoženjske koristi in opozorila o pravici do plačila globe in stroškov postopka na obroke, o možnosti za nadomestitev plačila globe in stroškov postopka z delom v splošno korist in o tem, da se bodo neplačana globa in stroški postopka izterjali prisilno, če globe ne bo mogoče izterjati niti prisilno, pa se bo lahko v skladu z zakonom izvršila z nadomestnim zaporom.*

*Podobno velja tudi za obseg podatkov v izreku sodbe, s katero sodišče spozna obtoženca za krivega. S slednjo sodišče izreče:*

* *katerega dejanja ga spozna za krivega. Pri tem navede dejstva in okoliščine, ki so znaki kaznivega dejanja, in tiste od katerih je odvisna uporaba posamezne določbe kazenskega zakona;*
* *zakonsko označbo kaznivega dejanja in katere določbe kazenskega zakona je uporabilo;*
* *na kakšno kazen se obtoženec obsodi ali se mu po določbah kazenskega zakona odpusti kazen;*
* *odločbo o pogojni obsodbi;*
* *odločbo o varnostnih ukrepih in o odvzemu premoženjske koristi;*
* *odločbo o vštetju pripora ali že prestane kazni;*
* *odločbo o stroških kazenskega postopka, o premoženjskopravnem zahtevku in o tem, ali naj se pravnomočna sodba objavi v tisku oziroma po radiu ali televiziji.*

1. *Glede predloga 14. člena direktive (pravna sredstva), ki v drugem odstavku določa, da se lahko uradno obvestilo države storitve prekrška izpodbija s posebno tožbo, Republika Slovenija v zvezi s tem predlaga, da se v okviru usklajevanja predloga direktive podrobno preuči domet in izvajanje navedene določbe. Oseba, ki ji bo npr. v Republiki Sloveniji izrečena prepoved vožnje motornega vozila (oziroma pogosteje: prepoved uporabe tujega vozniškega dovoljenja na ozemlju Republike Slovenije) bo razširitev te stranske sankcije na celotno ozemlje Evropske unije lahko »blokirala« na način, da bo takoj vložila tudi tožbo zoper obvestilo iz 4. člena direktive, kar bo ustavilo postopek v državi članici prekrška.*

**OCENA VPLIVOV IN POSLEDIC PREDLOGA ZADEVE EU**:

Vpliv na pravni red

*Sprememba obstoječih aktov*

*Zakon o voznikih, Zakon o prekrških*

*Priprava novih aktov*

*Ne.*

**Posledice za proračun**

*Predlog direktive o izvrševanju prepovedi vožnje z učinkom na ravni Evropske unije bo imel, zaradi nadgradnje in prilagoditve programske opreme sistema RV (evidence o vozniških dovoljenjih) in vzpostavitve oziroma prilagoditve evidenc na področju kaznivih ravnanj, finančne posledice za državni proračun Republike Slovenije, pri čemer posledic za državni proračun v tem trenutku še ni možno oceniti.*

**Vpliv na gospodarstvo**

*Predlog direktive o izvrševanju prepovedi vožnje z učinkom na ravni Evropske unije bo imel pozitiven vpliv na gospodarstvo. Prav tako se predvideva, da predlog naj ne bi vplival na podjetja.*

**Vpliv na javno upravo**

*Predlog direktive o izvrševanju prepovedi vožnje z učinkom na ravni Evropske unije bo imel pozitiven vpliv na javno upravo.*

**Vpliv na okolje**

*Predlog direktive o izvrševanju prepovedi vožnje z učinkom na ravni Evropske unije bo imel pozitiven vpliv na okolje.*

Drugo

**C)**

**Predstavniki RS, ki bodo zastopali stališče RS v institucijah EU**:

***mag. Alenka Bratušek, ministrica; mag. Andrej Rajh, državni sekretar; David Brozina, veleposlanik, namestnik stalnega predstavnika, vodja Coreper I; Petra Zaletel***